Dankie… – Kouevuur
Februarie 15, 2011 Februarie 15, 2011 Son
…Here. Vir daai huisie tussen die wingerde. En jou hand oor my die afgelope 2 jaar, VERAL die afgelope 2 jaar.
Ek weet hier lees mense wat nie gelowig is nie, wat nie eers glo daar is ‘n God nie. Wat dink as jy omkap en dood, dan is dit dit. Niks meer. Nada. Zilch. Wel, ek respekteer hulle reg om so te glo en te dink, maar ek het nog nooit met hulle saamgestem nie, al tel ek van hulle onder my beste vriende.
Ek loop ook nie met my geloof te koop nie, preek nie vir ander mense nie. Ek het ook nog nie die verlore skaap huis toe probeer bring nie. Dalk sal ek nog eendag, wie weet.
Ek het ook nog nooit my blog gebruik om my geloof te verkondig nie, maar vandag maak ek ‘n uitsondering. As jy nie gemaklik voel nie, moenie verder lees nie.
Die laaste twee jaar was nie maanskyn en rose vir my nie. Vir verskeie redes. Sommige deur my eie toedoen en ander sonder dat ek dit so wou hê of veroorsaak het.
Planne om Mosselbaai toe te verhuis het deur die mat geval. In September 2009 moes ek kies tussen werk in Johannesburg of werkloos wees. Ek het werkloos gekies – weliswaar ‘n erg berekende risiko, maar een wat uiteindelik goeie vrugte afgewerp het.
In November 2009 het een van my drome waar geword – ons het Namibië gaan verken. Dis ‘n ervaring wat ek vir geen geld sal ruil nie en ek was nog nie een dag spyt daaroor nie, al was dit seker nie die beste tyd om so iets aan te pak nie.
Uiteindelik was my naam in Junie 2010 weer op ‘n permanente “payroll”, maar toe is daar ander dinge wat krap. Maar deur dit alles het ek een gebed gehad. Kan ek nie asseblief iewers ‘n huisie op ‘n plaas, tussen die wingerde kry om in te bly nie?
Ek het sovele kere by sulke huisies doer ver tussen die wingerde verbygery en sovele kere gewens/bid, maar daardie tipe verblyf hier is maklik skaarser as hoendertande. Iemand se iemand se neef se niggie se broer se oom se dogter weet altyd reeds klaar van een wat beskikbaar word en dan staan hul reeds voor die deur.
Toe, verlede week, toe is ek eerste voor daardie deur. En gister is die transaksie beklink. Ek kan nie wag om op my stoep te sit en oor die wingerde en die berge uit te kyk nie. En ek gaan nooit vergeet om elke aand op my knieë te gaan (en sommer regop te staan ook) en dankie te sê nie. My sigeunervoete het hul holte gevind.
Here, U het my baie paaie laat loop die laaste paar jaar, krom paaie en opdraande paaie. Soms was ek kwaai opstandig met U. Dankie dat die paaie uiteindelik hierheen gelei het. Soos altyd het U beter geweet as ek wat ek nodig het. En wanneer. Dankie.
Previous Post Vandag – 21 jaar gelede
Next Post Studente drywers!
36 thoughts on “Dankie…”
Februarie 24, 2011 om 10:18 nm
Ja man, kry vir jou `n hond, maar nie om te offer nie 😀
`n Yorkie sal doen vir geselskap.
Klink vreeslik nice so tussen die wingerde, geniet dit.
Februarie 23, 2011 om 12:37 nm
Ag dit klink te lekker. Geniet jou nuwe huisie.
Februarie 17, 2011 om 8:15 vm
Ek is nou regtig die agteros in die kraal. Dit gaan net dol en ek kom nie by almal uit nie!!!
Soos almal hierbo, is ek ook baie opgewonde vir jou!!! Stellenbosch bly maar ‘n mooi plek!
Februarie 17, 2011 om 12:48 nm
Theo Marx sê:
Februarie 17, 2011 om 7:01 vm
Bly jy is bly oor waar jy gaan bly.
Februarie 17, 2011 om 12:47 nm
Bly jy het kom hello sê hier Theo 😉
Februarie 16, 2011 om 4:54 nm
Geniet die huisie sommer baie! Ek is bly vir jou.
Dankie Rooskind 🙂
Februarie 16, 2011 om 4:21 nm
Ek is bly jy het jou holte gekry!
Februarie 17, 2011 om 12:46 nm
Jy gaan kom kuier, né? 🙂
Februarie 16, 2011 om 3:48 nm
If Home is where the Heart is… then bless your Home!! x
My heart has always been home in the Boland 😉
Februarie 16, 2011 om 12:19 nm
Son, baie eerlike inskrywing, so uit jou hart! Ek vind geweldig aanklank met hoe jy met jou geloof omgaan. Baie bly oor jou huisie! 🙂
Februarie 16, 2011 om 3:37 nm
BiB – dankie! Komende van jou beteken hierdie woorde vir my baie. En dalk kan ek eendag in die toekoms vir jou ook ‘n glasie wyn skink op my stoep 🙂
Februarie 17, 2011 om 11:05 vm
Sal lekker wees!
Februarie 16, 2011 om 11:00 vm
Sluit tog jou deure! Plase is NIE meer veilig nie – onthou dit tog. En kry ‘n hond 😆
Februarie 16, 2011 om 3:35 nm
Toemaar Skoor – die plaas is hoog gesteld op veiligheid. En daar is reeds ‘n trop honde – kwaaies! Buitendien – ek is ‘n terror op sigself 😆
Februarie 16, 2011 om 8:12 vm
Son, wat van ‘n skuldoffer aan God om dankie te se vir sy genade … soos dit in die Bybel geskryf staan? Dit hoef nie groot te wees soos ‘n koei of bok nie dit kan selfs klein wees soos ‘n eekhorinkie byvoorbeeld. Nee wag, nie ‘n eekhoringkie nie, dit gaan nie werk nie. Onthou die algemene reel met offers; daar’s hierdie eienaardige toevalligheid dat God van dieselfde goed hou as priesters. Koop eerder ‘n T-bone steak by Shoprite en sit dit voor die deur van die NG Kerk in Stellenbosch.
Ek raak nou so befok soos ek hier sit en tik oor offers en diere wat vandag nog dood gemartel word in die naam van kultuur en spiritualisme dat ek dink ek gaan ‘n aar bars.
Anyway, geluk met jou nuwe plek dit klink moer nice.
Februarie 16, 2011 om 1:58 nm
Diep asem Andrew….
Februarie 16, 2011 om 3:34 nm
Andrew – wat van ek offer vir Apollo, aangesien ek mos nog so half aandeel in hom het 😈
Of ek nooi jou vir ‘n braai, dan kap ek een van jou vingers of iets af, en offer dit – veral aangesien jy nou mos eintlik ‘n heiden is. Of nee wag – dit sal nie werk nie – ek kan nie onreine dinge offer nie 😆
Toemaar – jy weet ek trek jou been. Ek het SO geweet jy sal nie hierdie inskrywing kan ignoreer nie. Maar jy is nog steeds welkom om op my stoep te kom sit en chill met ‘n Castle 😉
Februarie 17, 2011 om 6:48 vm
Baie snaaks juffrou maar God beskou honde ook as onrein so Apollo kan nie geoffer word nie, sou wê. 🙂
Februarie 16, 2011 om 8:04 vm
Geniet dit son! Ek wil kiekies sien!
Februarie 16, 2011 om 3:31 nm
Ek gaan jou nog verveel met al die kiekies – watch this space!
Februarie 15, 2011 om 11:27 nm
((( SON ))) .. Die 2de beste stukkie hemel op aarde naas die weskus .. ons berge en wingerde! Ek is gevul met oneindige vreugde vir jou onthalwe! Mis jou tonne .. en as jy Simonsberg kan sien, dink aan my! xx
Elfie – ek sien VERAL die Simonsberg. En ek dink buitendien altyd aan jou, jy weet mos 😉
Februarie 15, 2011 om 5:39 nm
Nice! Geniet hom.
Februarie 15, 2011 om 5:38 nm
Februarie 16, 2011 om 3:29 nm
Krista & PJ – dankie. As julle weer die Kaapse wêreld aandurf, dan kom drink julle ‘n Coke of teetjie hier by my se wingerdhuisie 🙂
Februarie 15, 2011 om 5:08 nm
Vir ‘n oomblik het ek gedog jy’s besig om my storie te vertel… 😯
Ja, Sonnetjie, op ‘n dag weet mens net daar is ‘n groter plan as die een wat ons gemaak het. ‘n Perfekte plan.
Ek het nou nie ‘n keuse nie. Sal maar net by jou moet kom tee drink en na die berge en wingerde kyk. 😉
Februarie 16, 2011 om 3:28 nm
Vlam – daar is ‘n laning vyebome en ek het carte blanche gekry om vye te pluk. So, ek sal vir jou vye ook gee. En tee en koekies! 😆
Februarie 15, 2011 om 4:49 nm
Hey da sonneblomkind gooi ñ foto van jou mooi huisie omsingel met wingerd op di blog ek sien di son brand julle klomp weer in jul bokoms in groete uit net so warm Vrystaat
Februarie 16, 2011 om 3:27 nm
Geduld Zet – die foto’s sal kom – laat ek net eers intrek en uitpak en dak natmaak 😉
Februarie 15, 2011 om 4:34 nm
Ek vermoed sterk die Here weet hoe belangrik ons drome is. Ek is so bly joune het waargeword.
Februarie 16, 2011 om 3:25 nm
Dankie Skemer 🙂
Februarie 15, 2011 om 4:30 nm
Dit klink absoluut idillies. Geniet dit!
Februarie 16, 2011 om 3:24 nm
Alleman – dankie dat jy nog gereel hier gesig wys 🙂
Laat 'n boodskap na Theo Marx Kanselleer antwoord
441 912 deur die vuur